Ahervo piti kakkossijansa Suomen cupissa – Hämeen Sanomat
Ahervo piti kakkossijansa Suomen cupissa
15.4.2012 00:00 Päivitetty 14.6.2018 21:11
Hämeenlinnan Hiihtoseuran värit olivat hyvin esillä sunnuntaina Rukalle päättyneessä hiihdon Suomen cupissa. Seuran edustushiihtäjistä Laura Ahervo lykki kympin vapaan matkalla kolmanneksi ja varmisti loppupisteissä kakkossijansa.
Hyvin kautensa päätti myös Maija Hakala, jonka pirteä hiihto riitti sunnuntain kisassa neljännelle sijalle. Suomen cupin loppupisteissä Hakala nousi kuudenneksi.
Ensimmäistä kertaa hiihdetyn kahdeksan osakilpailun cupin kuningatar oli Vieremän Koiton Kerttu Niskanen, joka sujutteli Rukalla toiseksi. Niskasta lujempaa sunnuntain kisassa paineli Oulun Hiihtoseuran Riitta-Liisa Roponen. Rukan kympin ylivoimainen voittaja oli cupin loppupisteissä neljäs.
Roponen selvitti Rukan kympin yhteislähtökisan alle puolessa tunnissa (29.45,4). Niskanen hävisi kärjelle 33 sekuntia ja Ahervo 52 sekuntia. Hakala puolestaan taipui voittajalle 1.06.
Laura Ahervo ei turhia hötkyillyt sunnuntaina.
– Cupin voittoon ei ollut enää mahdollisuuksia, mutta koko ajan sai olla tarkkana, sillä pisteissä kolmantena ollut Anne Kyllönen vaani vain viiden pinnan päässä. Onnistuin taktiikassani ihan hyvin, vaikka aika tahmeaa menoni oli varsinkin viimeisellä lenkillä, Ahervo myönsi.
Kyllösestä ei ollut lopulta Ahervon haastajaksi, sillä kolmenkympin suomenmestari oli vasta kahdeksas.
Maija Hakala oli tyytyväinen sunnuntain hiihtoonsa. Hämeenlinnalainen oli löytänyt uuden vaihteen lauantain viestikisan jälkeen.
– Lauantaina ei tuntunut kulkevan lainkaan, mutta nyt irtosi taas aika hyvin. Kausi oli kiva päättää hyvään hiihtoon, Hakala jutteli.
Pitkä kausi, hyviä sijoituksia
Laura Ahervolla riitti lykittävää päättyneen talven kisoissa. Numerolappu rinnassa hän hiihti 47 kertaa.
– Virtaa riitti kuitenkin yllättävän hyvin, vaikka kisoja oli kymmenen enemmän kuin viime kaudella, Ahervo pohti.
Viiden ja puolen kuukauden mittainen kilpailukausi onnistui espoolaiselta yli odotusten.
– Tavoitteenani oli yltää maailmancupissa kerran pisteille, mutta pinnojahan ropisi lopulta useammastakin kisasta. Holmenkollenin viidestoista sija kolmenkympin perinteisen kisassa oli kauden kohokohtia. Myös Tour de Ski oli todella hieno kokemus, Ahervo muisteli.
Ahervo menestyi hyvin myös SM-kisoissa. Maaliskuussa Imatralla hän nappasi uransa toisen henkilökohtaisen mitalin kirimällä pronssille 30 kilometrin perinteisen matkalla.
– Imatran kisat olivat hyvää hiihtoa. Voitimme viestikullan, ja henkilökohtaisen pronssin lisäksi olin vielä neljäs sprintissä. Talven onnistuneista vedoista ei sovi unohtaa Maijan (Hakala) kanssa voittamamme parisprintin SM-hopeaa, Ahervo muistutti.
Suomen cupia Ahervo piti mukavana lisänä kisakalenterissa.
– Kisoihin saatiin enemmän panosta. Taisteluja sijoituksista riitti loppuun saakka sekä henkilökohtaisilla että viestimatkoilla.
Myös Hakalan mielestä Suomen cup oli onnistunut sarja.
– Ainakin hyviä kilpailuja oli tällä kaudella riittämiin, vaikka ihan jokaisessa kisassa eivät kaikki maajoukkuehiihtäjät olleetkaan mukana, jutteli Hakala.
Jauhojärvelle miesten cup-voitto
Miesten Suomen cupin viimeinen kilpailu 20 kilometrin yhteislähtökisa vapaalla hiihtotavalla eteni Vantaan Hiihtoseuran Matti Heikkisen komennossa. Heikkinen nousi voitollaan cupin kakkossijalle sunnuntain kisassa toiseksi sijoittuneen Vuokatti Ski Team Kainuun Sami Jauhojärven jälkeen.
Sunnuntain kisassa kolmanneksi hiihti Oulun Hiihtoseuran Heikki Palosaari. Kokonaiskisan kolmannen sijan nappasi viidenneksi hiihtänyt Jämsänkosken Ilveksen Jussi Simula. (HäSa)